जल सहियाओं ने उपायुक्त के समक्ष रखी अपनी पांच मांगें
उपायुक्तप्रमोद कुमार गुप्ता ने शुक्रवारीय जनता दरबार में आए लोगों की समस्याएं सुनी। महुआडांड़ प्रखंड से जल सहिया संघर्ष मोर्चा की आई महिलाओं ने उपायुक्त को आवेदन सौंपकर चापानल के रख-रखाव एवं मासिक बैठक की व्यवस्था समेत पांच मांगें रखी। इस पर उपायुक्त ने प्राथमिकता के आधार पर उनकी समस्याओं का समाधान निकालने का भरोसा दिलाया। शहर के डुरुआ ग्राम से आए मखिरन यादव ने जमीन की जांच कराकर मापी कराने की मांग की। उपायुक्त ने सदर सीआे को नियमानुसार जमीन की जांच कर मापी कराने के निर्देश दिए।
चंदवा प्रखंड के जमीरा पंचायत के मुखिया बैजू मुंडा ने उपायुक्त को आवेदन देकर राशि रिकवरी से मुक्त कराने की मांग की। मुखिया मुंडा ने उपायुक्त को बताया कि पूर्व मुखिया दुर्गावती देवी द्वारा आठ डोभा में जेसीबी का प्रयोग करने से संबंधित लगाया गया आरोप लगाया गया था, जो जांच में निराधार साबित हुआ। उपायुक्त ने तत्काल चंदवा बीडीओ को नियमानुसार आवश्यक कार्रवाई करने के निर्देश दिए।
सदर प्रखंड के तुबेद ग्राम से आई कांति देवी ने पति की मृत्यु के बाद आर्थिक स्थिति दयनीय होने की बात बताते हुए अपने बच्चे का नामांकन कस्तूरबा विद्यालय में कराने की गुहार लगाई। इस पर उपायुक्त ने डीएसई को नियमानुसार कार्रवाई करने के निर्देश दिए। इसके अलावे जनता दरबार में गुरुकुल में नामांकन, प्रधानमंत्री आवास योजना का लाभ दिलाने, अनुकंपा के आधार पर नौकरी दिलाने, जीविकोपार्जन के लिए रोजगार दिलाने, भूमि कब्जा छुड़ाने आदि से संबंधित कई मामले आए। जिसे गंभीरता से लेते हुए उपायुक्त ने संबंधित पदाधिकारियों को नियमानुसार कार्रवाई करने के निर्देश दिया।
hin_Deva hin_Deva hin_Deva hin_Deva